Up-48/04
Datum: 2005-03-11T00:00:00.000+01:00
ecli: ECLI:SI:USRS:2005:Up.48.04
vrsta: posamični akt
zadeva: ustavna pritožba
objavljeno: Neobjavljeno | 11.03.2005
dokument: US24451
akt: Ustavna pritožba A. A. zoper sodbo Vrhovnega sodišča št. VIII Ips 319/2002 z dne 4. 11. 2003 v zvezi s sodbo Višjega delovnega in socialnega sodišča št. Pdp 440/2002 z dne 29. 8. 2002 in s sodbo Delovnega sodišča v Mariboru št. Pd 3800/94 z dne 18. 2. 2002
resitev: zavrženje
izrek: Ustavna pritožba A. A. zoper sodbo Vrhovnega sodišča št. VIII Ips 319/2002 z dne 4. 11. 2003 v zvezi s sodbo Višjega delovnega in socialnega sodišča št. Pdp 440/2002 z dne 29. 8. 2002 in s sodbo Delovnega sodišča v Mariboru št. Pd 3800/94 z dne 18. 2. 2002 se zavrže.
stavek: Ustavno sodišče zaradi pomanjkanja pravnega interesa zavrže ustavno pritožbo ustavnega pritožnika zoper sodno odločbo, s katero je bil zavrnjen njegov tožbeni zahtevek za razveljavitev odločb delodajalca, če je bil ta na podlagi pravnomočnega sklepa o zaključku stečajnega postopka izbrisan iz sodnega registra.
odlocitev: sklep
geslo: 1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.2 - Ustavno sodstvo - Postopek - Procesne predpostavke v postopku ustavne pritožbe - Pravni interes za vložitev ustavne pritožbe.
podlaga: Člen 50.1, 55.1, Zakon o Ustavnem sodišču [ZUstS]
datum_vloge: 2004-01-19T23:00:00.000Z
datum_odlocitve: 2005-03-10T23:00:00.000Z

# Up-48/04 - 12

11. 3. 2005

## SKLEP

Ustavno sodišče je v postopku za preizkus ustavne pritožbe A. A. iz Ž. Ž. na seji senata dne 22. februarja 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

## sklenilo:

Ustavna pritožba A. A. zoper sodbo Vrhovnega sodišča št. VIII Ips 319/2002 z dne 4. 11. 2003 v zvezi s sodbo Višjega delovnega in socialnega sodišča št. Pdp 440/2002 z dne 29. 8. 2002 in s sodbo Delovnega sodišča v Mariboru št. Pd 3800/94 z dne 18. 2. 2002 se zavrže.

## Obrazložitev

Vrhovno sodišče je zavrnilo revizijo pritožnika zoper sodbo Višjega sodišča, s katero je bila zavrnjena njegova pritožba zoper sodbo sodišča prve stopnje o zavrnitvi pritožnikovega tožbenega zahtevka na ugotovitev nezakonitosti razporeditvene odločbe tožnikovega delodajalca, na podlagi katere je bil prerazporejen na drugo delovno mesto. Strinjalo se je z zaključki obeh nižjih sodišč o zakonitosti razporeditve.

Zoper sodbo Vrhovnega sodišča v zvezi s sodbama obeh nižjih sodišč vlaga pritožnik ustavno pritožbo. V ustavni pritožbi uveljavlja kršitev pravic iz 22. in 23. člena Ustave.

Vsakdo, ki zahteva sodno varstvo svojih pravic in pravnih interesov, mora izkazati pravni interes: kot verjetno mora izkazati, da bo ugoditev njegovi zahtevi pomenila zanj določeno pravno korist, ki je brez tega ne more doseči. Pravni interes mora biti izkazan tudi za vložitev ustavne pritožbe. Na obstoj pravnega interesa mora Ustavno sodišče paziti po uradni dolžnosti ves čas postopka.

Po podatkih iz računalniške baze sodnega registra je bil pritožnikov delodajalec kot tožena stranka v delovnem sporu zaradi zaključka stečajnega postopka po sklepu Okrožnega sodišča v Mariboru št. St 52/94 z dne 7. 10. 2004, ki je postal pravnomočen dne 19. 10. 2004, izbrisan iz sodnega registra. Morebitna ugoditev pritožnikovi ustavni pritožbi in posledična razveljavitev izpodbijanih sodnih odločb ne bi zato v ničemer vplivala na izboljšanje pritožnikovega pravnega položaja. Glede na to pritožnik ne izkazuje pravnega interesa za ustavno pritožbo. Zato jo je Ustavno sodišče zavrglo.

Senat Ustavnega sodišča je sprejel ta sklep na podlagi prvega odstavka 55. člena v zvezi s prvim odstavkom 50. člena Zakona o Ustavnem sodišču (v nadaljevanju ZUstS) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednica senata

Milojka Modrijan